﻿Isabela Vasiliu-Scraba, Despre Faustul lui Nae Ionescu 
(conferinţă de la Salonul cărţii, Hotel Decebal, Bacău, 28 sept.2012) 
 
*Motto: “Goethe înţelegea perfect logica şi simbolul omului modern”, M.Eliade, Teama de 
necunoscut, în vol. Fragmentarium, 1939, ed.II-a, 1994, p.49] 
 
Aici pe masă se găsesc două cărţi ale mele: una este Mistica Platonică (Ed. Star Tipp, 
Slobozia, 1999, ISBN 973-9923925) - m-am ocupat mult de Platon -, a doua este despre 
Metafizica lui Nae Ionescu (Ed. Star Tipp, Slobozia, 2000, ISBN 973-8134064), iniţiatorul 
primei şcoli filozofice de la noi, cuprinzându-i ca discipoli pe Noica, Cioran, Eliade [Mircea 
Vulcănescu, Vasile Băncilă, Dan Botta, G. Racoveanu, Petre Ţuţea, Horia Stamatu, Ernest 
Bernea, Paul Sterian, D.C.Amzăr, etc+*. Mircea Eliade i-a fost chiar asistent lui Nae Ionescu. 
Mai precis, suplinitor, cum a spus el însuşi la un moment dat în conversaţia cu Rocquet, 
pentru că profesorul i-a cedat “cursul de istoria metafizicii şi un seminar de istoria logicii” (v. 
M. Eliade, Încercarea labirintului, Ed. Dacia, Cluj-Napoca, 1990, p.68). Având o minte 
strălucită şi o personalitate cu totul ieşită din comun, profesorul Nae Ionescu şi-a pus 
amprenta asupra unei întregi epoci. Noi ne bucurăm astăzi de mintea lui nemaipomenită 
datorită primei cărţi pe care i-a scos-o Mircea Eliade în 1937, cu o selectie din publicistica sa. 
Ea s-a adăugat în interbelic volumelor litografiate cu prelegeri de metafizică, logică, teoria 
cunoştinţei, istoria metafizicii şi istora logicii *din care patru volume au fost tipărite între 
1941 şi 1944 de Noica şi Mircea Vulcănescu+. Pe undeva Eliade notase că a fost cea mai mare 
bucurie a tinereţii sale să alcătuiască în 1937 volumul Roza vânturilor (republicat în 1990). 
Luasem la mine şi mă uitam prin cartea alcătuită de Eliade. Intr-adevăr, articolele lui Nae 
Ionescu sînt extraordinar de interesante. Grupate tematic, prima parte este axată pe teme 
religioase. În jurnalul său, Eliade spune cum l-a cunoscut pe Nae Ionescu şi cum l-a audiat la 
primul curs al acestuia despre Faust,  despre Problema salvării în Faustul lui Goethe 
(nov.1925-febr.1926). Intr-un an, când trebuia să predea un curs de teoria cunoştinţei, Nae 
Ionescu a ales să trateze subiectul cunoaşterii omeneşti, într-o lume mai mult sau mai puţin 
desacralizată, pornind de la o interpretare a lui Faust.  
Emil Cioran observase într-un articol din 1937 că la prelegerile de logică ţinute de 
Nae Ionescu, “parcă s-a rătăcit un plâns de clopote într-un tratat de logică” (v. Isabela 
Vasiliu-Scraba, În labirintul răsfrângerilor. Nae Ionescu prin discipolii săi:P.Ţuţea, 
Cioran,Noica, Eliade, M. Vulcănescu, Vasile Băncilă, Ed. Star Tipp, Slobozia, 2000, ISBN 973-
81340506, p.46). Pentru că indiferent de cursul pe care îl preda, fie de logică, de metafizică 
sau de teoria cunoştinţei, profesorul ştia foarte bine să deschidă un orizont religios, un 
orizont metafizic. Asta l-a impresionat desigur şi pe Mircea Eliade. Ceea ce Eliade a strâns în 
volumul Roza vânturilor (1937), toate acele articole pe teme religioase sînt extraordinar de 
interesante. În prelegerile despre Problema salvării la Faust, Nae Ionescu luase drept repere 
de interpretare unele dintre ideile cursurilor predate în anii anteriori. M. Eliade scrisese în 
postfaţa volumului din 1937 că Nae Ionescu a “adus un suflu nou în universitate”. 
Universităţile noastre erau cumva pe calapod francez. Ele târau după ele toată atmosfera 
aceea îngustă spiritual a scientismului din secolul XIX. Nae Ionescu a adus în Universitatea 
bucureşteană o deschidere spre religie. Era un lucru de care tocmai se simţea nevoie. Secolul 
dinainte fusese raţionalist şi apoi a venit spontan interesul acesta pentru religie. Nu numai la 
noi, ci în toată Europa *atât la protestanţi cât şi la catolici+. 
Nae Ionescu pornise cursul său despre Faust de la un anumit articol pe care l-a citit 
într-o revistă franceză. Acolo un francez “se lăuda că deţine cheia” înţelegerii capodoperei 
goetheene. Şi o arată aşa, “cam de departe”, spunea el la cursul din 1925-1926. “Dar eu i-am 
ghicit gândul”, adăuga Nae Ionescu. 
Profesorul de metafizică îi ghicise gândul. De ce? Fiindcă vorbise anii anteriori 
studenţilor despre felul religiozităţii protestante şi felul religiozităţii catolice comparativ cu 
religiozitatea ortodoxă. Si atunci tot orizontul spiritual al lui Goethe, care era un orizont 
foarte modern la vremea lui, îi fusese cumva dezvăluit. Caracteristicile lumii moderne de 
după Descartes *forma noii mentalităţi ştiinţifice care trecuse de la medievala trăire a 
realităţii la reprezentarea acesteia, la “prinderea realităţii în concept” (Nae Ionescu, 11 
aprilie 1925, Curs de filozofia religiei)+, fuseseră sesizate de Goethe şi redate în mod poetic, 
descriind, prin Faust, desacralizarea lumii în epoca modernă *caracterizată în esenţa ei de 
efortul de a conceptualiza realitatea înconjurătoare+. Fiindcă poeţii au intuiţia vremilor în 
care trăiesc. Deşi nu a ţinut decât şase cursuri, noi azi putem reconstitui ideea lui Nae 
Ionescu avută atunci când vorbea de unitatea imaginii de ansamblu a viziunii lui Goethe 
asupra realităţii. Direcţia pe care mergea gândul lui Nae Ionescu este sugerată de scenele pe 
care le discută si de scenele pe care doar promite că le va discuta.  
E foarte interesant de văzut cum gândul lui Nae Ionescu îl preia după aceea Noica 
*într-un manuscris confiscat de Securitate în 1958 si înapoiat filozofului în anii şaptezeci sub 
formă incompletă+. Ştiţi că Noica a fost arestat în decembrie1958 şi că el atunci, *printre alte 
manuscrise pe care de paisprezece ani nu le putuse publica+ avea scrisă o carte, Anti-Goethe, 
în 10 capitole formând două volume groase, *carte care nici până azi nu i s-a publicat 
integral, deşi după 1990 s-au mai găsit unele capitole din ea în Arhiva Securităţii+. În perioda 
respectivă Noica (1909-1987) avea domiciliul obligatoriu la Câmpulung Muscel. Se 
întâmplase în anii aceea de ocupaţie sovietică să se împlinească în 1949 bicentenarul naşterii 
lui Goethe. *Până să fie şi ea arestată după ce fusese dată afara din învăţământul superior de 
către Marcel Breslaşu (v. Alice Voinescu, Jurnal, Ed. Albatros, Bucureşti, 1997) Alice Voinescu 
(1885-1961), faimoasa conferenţiară** care vorbise cândva la Radio (oct. 1942) despre Faust 
(v. A. Voinescu, Întâlnire cu eroi din literatură şi teatru, Ed. Eminescu, Bucureşti, 1983, 
p.751), ţinea în acei ani de teroare conferinţe despre Goethe în cercuri foarte restrînse. 
Noica scria în domiciliu obligatoriu Anti-Goethe, iar la Cluj, Lucian Blaga traducea Faust *plătit 
cam jumătate din cât primea în calitate de traducător Tudor Vianu, cel care avea îngăduinţa 
să scrie prefaţa (şi ea o bună sursă de câştig). Fiindcă marelui filozof Lucian Blaga (1895-
1961) oficialităţile nu i-au permis a scrie studiul despre Faust care să însoţească propria-i 
traducere, publicată într-un tiraj mult inferior faţă de o altă traducere din aceaşi perioadă, 
realizată de un poet aparţinând minorităţii evreieşti+. Si am avut aşa o perioadă de intensă 
preocupare cu opera lui Goethe. Din păcate însă cartea despre Faust a Alicei Voinescu nici 
până azi n-a fost publicată. De existenţa manuscrisului Alicei Voinescu ştim dintr-o notă 
privitoare la Noica scrisă către Securitate de către Pavel Apostol pe 5 oct.1967, turnător 
implicat şi în arestarea lui Noica din 1958, după ce filozoful dăduse unei edituri manuscrisul 
despre Hegel spre publicare. La Noica e foarte interesantă continuarea ideii maestrului său, 
Nae Ionescu. În interpretarea propusă, C. Noica spune că noi trăim într-un timp al “devenirii 
întru devenire”, adică într-un timp acultural, în nişte vremuri secetoase din punct de vedere 
religios şi spiritual. Prin anii cincizeci el îşi construia viziunea proprie în marginea Faustului 
goethean, hermeneutizat în acest sens.  
Nae Ionescu, atunci când spunea studenţilor săi că deţine cheia interpretării lui Faust 
el preciza că numai pentru  trei sferturi a sesizat intenţia autorului. O parte o lasă aşa, în 
mister. Indirect, recunoaste că nu poate interpreta cu cheia sa o operă de o viaţă întreagă, 
cum ştim că a fost Faust pentru Goethe. Dar, pe de-o parte, Nae Ionescu sesizase că la 
Goethe religiozitatea este o religiozitate decăzută în panteism *despre metafizica 
imanentistă a lui Goethe în această “tragedie care luminează cu osebire omul modern”, v. M. 
Eliade, Vocaţia lui Mefistofeles, în “Univ. lit”, 1939+. Pe de altă parte, la cursurile lui, Nae 
Ionescu a vorbit foatre mult despre păcatul originar ca să ajungă la problema mântuirii, 
tratată diferit de catolici, de protestanţi si de ortodocşi. Protestanţii, observa Nae Ionescu, 
tratează foarte superficial problema mântuirii. Ei au cam dat de-o parte această tragică 
problemă a mântuirii. Or, Goethe era protestant. Cât priveşte mântuirea doctorului Faust, 
Nae Ionescu subliniază un aspect extrem de interesant. El spune că de la început, din 
Prologul în cer se ştia sfârşitul. Aşadar înainte să fie acel pact, acea ispitire, înainte să se 
desfăşoare viaţa doctorului Faust în tovărăşia lui Mefistofel, se ştia că el va fi salvat.  
Ştiti cum începe Prologul din cer. Lumea si pe vremea lui Goethe era văzută - ca în 
antichitate - formată din trei nivele. Jos era lumea simţurilor, lumea sublunară, cum îi spunea 
Platon. Apoi era lumea astrelor (desemnată a “zeilor astrali” într-un dialog platonic de 
sorginte pitagoreică), cosmosul cum am zice noi azi. Şi mai era o lume deasupra acestor două 
lumi: era lumea lui Dumnezeu. Trei este număr magic, asa că împărţirea aceasta nu s-a 
schimbat prea mult; putem zice că s-a păstrat până azi în aceeaşi formă ca în antichitate. În 
Prologul din cer Goethe descrie cele trei lumi. Incepe cu nivelul cel mai de sus, apoi ajunge la 
muzica astrelor care se rotesc de când lumea: De când Dumnezeu a făcut cea mai perfectă 
dintre lumile posibile, cum credea Leibniz, pe urmele lui Pitagora care vorbise de “armonia 
sferelor”. Apoi Goethe ajunge la lumea sublunară. Despre ea Mefistofel spune că aici 
oamenii se chinuie atât de mult încât el nici nu mai trebuie să-i canonească în plus. Au ei, 
oamenii, observă împieliţatul, o scânteie, “inteligenţa” pe care o folosesc să devină mai 
animale decât animalele. Într-un cuvânt, e o lume în care el cu răutăţile sale nici nu mai 
trebuie să intervină. Şi atunci Dumezeu precizează: bine, dar aceştia de care vorbeşti sînt 
oamenii obişnuiţi. Pe lângă ei mai există însă oameni care ies din rând, cum este Faust. “Pe 
Faust îl ştii?” 
Mefistofel răspunde: “Da, îl ştiu pe Faust care te slujeşte cam amestecat”. 
Ştiţi că personajul Faust era bine cunoscut din Evul mediu. Era prezentat în teatrul de 
păpuşi pe la bâlciuri, cum şi-a vândut el sufletul diavolului ca să redevină tânăr. Aşa că mitul 
lui Faust era de mult cunoscut, ştiindu-se că fusese un faimos alchimist în căutarea tinereţii 
veşnice. Episodul Margaretei era bine mediatizat prin teatrul de marionete *Însuşi Goethe 
simulează –prin Prologul în teatru, cu care începe propriu-zis Faust pregătirea unui spectacol 
teatral].   
În Prologul din cer *care urmează imediat după Prologul în teatru], Dumnezeu spune 
că, într-adevăr, doctorul Faust îl slujeşte cam amestecat, dar el îl va conduce spre lumină, în 
sferele de sus. Si aici se vede noua interpretare adusă mitului de Goethe. În timp ce 
personajul teatrului de bâlci era în final damnat, Faustul lui Goethe este mântuit, fiindu-i 
preţuit elanul de a zmulge lumii prin cunoaştere cât mai multe secrete. Chiar dacă îl slujeşte 
pe Dumnezeu “cam amestecat” (năzuinţele sale purtându-l pe Faust când în lumină, când în 
întuneric), el are, ca să spunem aşa, mântuirea asigurată. 
Fiindcă înainte să aflăm toată povestea lui Faust, cu viaţa pe care o duce în tovărăşia 
lui Mefistofel, ni se spune de la bun început că el va fi salvat. Cine îşi mai aduce aminte de 
sfârşitul  poemului ştie că salvarea lui Faust s-a petrecut printr-o şmecherie, printr-o 
înşelăciune, un şiretlic. Faust era bătrân şi în clipa morţii ar fi vrut să mai trăiască, spunând 
timpului să stea în loc, clipei celei din urmă a vieţii să nu treacă. Atunci, în loc să-i ajungă 
sufletul în iad, printr-un şiretlic, îngerii îi păcălesc pe draci şi le iau sufletul lui Faust ca să-l 
poarte spre lumină.  
Aşa este Faust în final salvat, prin înşelarea Înşelătorului, dintr-o consecvenţă 
ideatică: înşelătorilor le vorbeşti pe limba lor, nu eşti cinstit cu necinstiţii. *La această soluţie 
cumva ieşită din planul raţiunii, replica lui Constantin Oprişan (1921-1958) - acel strălucit 
student al lui Heidegger şi al lui Lucian Blaga asasinat în puşcăria politică de mercenarii 
ocupantului sovietic -, a fost categorică: “Ţi-arăt filozofia în bâlciul vanităţii,/ Protagoras şi 
Tales în scrânciobul sofist./ Modernii cum înalţă cântări sterilităţii,/ Şi-un veac întreg cum 
doarme în somnul realist.//  Sau poate-l vrei pe Goethe, ţi-l dau să-i pipăi ţeasta,/ Să vezi că 
tot Mefisto pe Faust l-a luat,/ Căci, află de la mine, de când e lumea asta,/ Pe dracu niciodată 
un neamţ n-a înşelat” (Costache Oprişan, Psihaion. Poem Ontologic, Bucureşti, 1995, p.27 şi 
p.33, ediţia II, Ed. Cristiana, 2009 cu modificări catastrofale ale editorului care fac textul 
poemului de neurmărit în plan ideatic)+.  
Nae Ionescu n-a putut să-şi ducă interpretarea până la sfârşit. Pentru că nu avea 
contemporani care să fie la fel de deschişi la minte ca şi el. Şi atunci era puţin invidiat, mai 
ales că la cursurile lui veneau grămadă de studenţi, de la Teologie, de la Politehnică, de la 
Drept, de la Litere.  Şi la cursurile lui Mircea Eliade *din 1932 suplinitorul său la catedra de 
metafizică+ se înghesuiau studenţii. Dar Eliade sesizase diferenţa. El spune: Da, la mine vin 
pentru că sînt impresionaţi de erudiţie, de informaţie, de date. Dar Nae Ionescu avea un mod 
special de a aduna ideile la sfârşit, ca într-o simfonie. El vorbeşte şi nu uită de la ce a pornit, 
construindu-şi gândul într-un mod extraordinar [de organizat].  
Aceste caracteristici distinctive ale prelegerilor profesorului Nae Ionescu se văd din 
volumele sale de cursuri pe care eu le-am putut citi înainte de 1990. E drept că ele se puteau 
citi doar în sala Fondului secret (“special”) al Bibliotecii Academiei şi că acolo nu mi s-a dat 
voie să citesc vreo patru ani la rând (v.In loc de prefaţă, în vol.: Isabela Vasiliu-Scraba, 
Filozofia lui Noica. Între fantasmă şi luciditate, Ed.Ecodava, Slobozia, 1992, p.11-18). Dar, 
cum am fost perseverentă, si cum tartorul de la permise s-a pensionat în 1985, într-un târziu 
mi s-a aprobat şi mie să citesc la “Fondul special” unele cărţi. Nu toate. Nu cele aparţinând 
“Fondului directorial”.  
Tot în comunism, puţin înainte de schimbările din decembrie 1989, am ajuns pentru 
prima dată după Cortina de fier. Era în 1988 şi am vrut să văd într-o bibliotecă din Occident 
ce români se găsesc acolo. Aşa am dat peste un volum de versuri intitulat Kairos, de Horia 
Stamatu, un autor despre care nu ştiam nimic. Şi m-a impresionat foarte tare. Nu mai citisem 
niciodată o poezie atât de minunată. Era o poezie religioasă. *Într-o scrisoare către Paul 
Miron, Horia Stamatu semnalează o întâmplare similară din 1985, când, după citirea 
volumului Kairos, un profesor de literatură comparată îi scrisese de la Paris cât de mult a fost 
de impresionat de versurile sale, cum citirea lor a devenit pentru el “un adevărat eveniment” 
şi că “de foarte mulţi ani” nu i s-a întâmplat să găsească “o poezie atât de puternică şi atât 
de nouă”, v. Corespondenţă, Ed. Jurnalul literar, Bucureşti, 2007, p.103+.  
În România, volumul Kairos s-a publicat abia după trecerea a cinci ani de la căderea 
comunismului (v. Isabela Vasiliu-Scraba. La centenarul naşterii poetului Horia Stamatu. 
Ciudăţenii post-comuniste, în rev. Acolada, anul VI, nr.9 (60), sept.2012, p.19). Ca să nu 
vorbesc prea mult, o să închei cu un fragment dintr-o poezie pe care Horia Stamatu a 
publicat-o în Revista Scriitorilor Români. În exil poetul a trăit jumătate în Spania, până prin 
1963 şi jumătate în Germania, la Freiburg. Era şi un eseist sclipitor. În textele sale el descrie 
a-culturalizarea societăţii moderne, aşa cu o constatase în Germania. În acel lung poem din 
1978 el spune aşa: 
“Ploile de cuvinte/ inundă lumea/ unde e seceta mai mare/ dar pe cât cad/ pe atât 
usucă mai mult” (Horia Stamatu, Jurnalul ploilor, în Revista Scriitorilor Români, Muenchen, 
1978). 
 
Note: *Completările din parantezele drepte sînt ale autoarei, I.V.-S. 
**Turnătorul Pavel Apostol mai transmitea pe 5 oct. 1967 într-o notă Securităţii 
informaţia că Noica îi consideră “maeştrii” ai şcolii trăiriste de filozofie pe N. Iorga, V. Pârvan, 
Alice Voinescu şi Nae Ionescu (v. vol. Noica şi Securitatea, Ed. MNLR, Bucureşti, 2009, p.28). 
Despre “gnoseologia” filozofului Lucian Blaga - victimă a mercenarilor ocupantului sovietic 
care l-au scos din Universitate şi din Academie, nu numai din cultura română interzicându-i 
cărţile şi nepermiţându-i să publice -, iată ce scria mercenarul Pavel Apostol în calitatea sa de 
profitor al regimului care-i asigurase după 1945 postul de asistent al profesorului Lucian 
Blaga: “Inăuntrul idealismului, militând pentru misticism, L. Blaga a ocupat o poziţie de 
extremă dreapta. De aceea este firesc ca…scrierile lui să se integreze în patrimoniul ideologic 
al fascismului” (Pavel Apostol/Paul Erdoes, Gnoseologia mistică a lui Lucian Blaga, în rev. 
“Cercetări filozofice, 5/1957, p.120). Articolul turnătorului apăruse tocmai la vremea când 
Radio Londra difuzase ştirea că Lucian Blaga figura pe lista candidaţilor la Premiul Nobel. 

